พอดีผ่านมาทำธุระแถวบางลำพูช่วงเที่ยงๆ เลยถือโอกาสหาของทานแถวๆนี้ซะหน่อย เปิดแอพวงในค้นหาร้านอาหารก็สะดุดตากับร้านอาหารญี่ปุ่นชื่อว่า Kansai Fu(ll) ที่มีเรตติ้งน่าสนใจทีเดียวค่ะ เลยตกลงปลงใจขอไปลองชิมอาหารมื้อกลางวันที่ร้านนี้ดู

จุดสังเกตที่ตั้งของร้าน Kansai Fu(ll)
ร้านนี้จะตั้งอยู่ตรงข้ามวัดชนะสงคราม อยู่ในซอยเดียวกับพิซซ่าลันตาค่ะ วันที่ไปทานจอดรถตรงหน้า Starbucks บ้านชาติแล้วเดินเข้าซอยมานิดเดียว สังเกตจากป้ายตรงด้านหน้าซอยก็ได้ค่ะ มีป้ายชื่อร้านชัดเจน

ตัวร้านเป็นห้องแถว 1 คูหา ด้านนอกตกแต่งแบบเรียบๆ ส่วนด้านในถูกตกแต่งในสไตล์ร้านอาหารญี่ปุ่นขนานแท้ มีโต๊ะนั่งแบบห้อยขา และแบบธรรมดาให้เลือกนั่งตามถนัด เฟอร์นิเจอร์ภายในร้านส่วนใหญ่จะเน้นไปทางเฟอร์นิเจอร์ไม้

เมนูอาหารของที่นี้ราคาไม่แพงมากนัก ถือว่าค่อนข้างน่าสนใจทีเดียวค่ะ เรามาดูกันเลยดีกว่าค่ะว่าครั้งนี้สั่งอะไรไปกันบ้าง
- Hanayaki (195฿) โอโคโนมิยากิหน้าเบคอน กะหล่ำปลี และปลาหมึก โรยด้วยต้นหอมซอยมาเต็มหน้า กลิ่นหอมยั่วยวนมากค่ะ รสชาติอร่อยใช้ได้แต่ทานเยอะจะรู้สึกเลี่ยนนิดๆ
- Salmon Sushi (210฿) แซลมอนซูชิ ปกติคำละ 25 บาท หากสั่งแบบเผาไฟคิดเพิ่มคำละ 10 บาทค่ะ เลยสั่งมาทั้งหมด 6 คำ เสิร์ฟมาสีสันสวยงาม เป็นซูชิที่เน้นข้าวคำใหญ่ๆแต่ปลาก็เนื้อนุ่มรสชาติดีค่ะ
- Zaru Soba (110฿) โซบะเย็น สั่งแบบธรรมดาไม่ใส่เนื้อสัตว์ เมนูนี้ไม่ได้ลองชิมแต่เพื่อนบอกว่ารสชาติโอเคค่ะ

รสชาติโดยรวมถือว่าอร่อยใช้ได้เลยค่ะ ที่ติดใจก็คือราคาไม่ได้แพงอย่างกับร้านอาหารญี่ปุ่นทั่วๆไปอีกด้วยค่ะ ส่วนการบริการก็ถือว่าบริการได้มาตรฐานดีค่ะ ใครที่ชอบทานอาหารญี่ปุ่นราคาไม่แพงแบบนี้ล่ะก็ไม่ควรพลาด ลองแวะมาชิมกันดูนะคะ